CELEX: 52012PC0712
Language: lt
Date: 2012-11-29
Title: Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (ES, Euratomas) Nr. 966/2012 dėl Sąjungos politinių partijų finansavimo

|
			
		
		
		52012PC0712
		
			Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Reglamentas (ES, Euratomas) Nr. 966/2012 dėl Sąjungos politinių partijų finansavimo /* COM/2012/0712 final - 2012/0336 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Finansinį reglamentą[1] būtina iš dalies keisti,
siekiant atsižvelgti į Komisijos pasiūlyme dėl Europos
Parlamento ir Tarybos reglamento dėl Europos politinių partijų
ir Europos politinių fondų statuto ir finansavimo[2], kuriuo bus pakeistas
dabartinis Reglamentas (EB) Nr. 2004/2003[3],
pasiūlytus pakeitimus. Remiantis Sutarties dėl Europos Sąjungos
veikimo (SESV) 224 straipsniu, Reglamento, kuriuo pakeičiamas Reglamentas
(EB) Nr. 2004/2003, projekte pateiktos naujos taisyklės dėl, be kita
ko, Europos politinių partijų ir politinių fondų
finansavimo. Kad šios taisyklės būtų veiksmingos, kartu
teikiamas atitinkamas Finansiniame reglamente įtvirtintų finansinių
taisyklių rinkinys.
Finansinio reglamento antros dalies
(„Specialiosios nuostatos“) pabaigoje prieš pat trečią dalį
(„Pereinamosios ir baigiamosios nuostatos“) siūloma įterpti
naują antraštinę dalį „Įnašai“.
Kol kas nenumatoma dėl naujos
antraštinės dalies priimti SESV 290 straipsniu grindžiamo deleguotojo akto.
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
Pasiūlymas atitinka EP rezoliuciją
dėl Europos politinių partijų finansavimo (M. Giannakou
pranešimas)[4],
kurioje teigiama, kad, atsižvelgiant į įgytą patirtį, tam
tikrais aspektais reikėtų pagerinti Europos politinių
partijų ir Europos politinių fondų finansavimą. Visų
pirma raginama panaikinti dotacijų sistemą ir Finansiniame reglamente
numatyti naują finansavimo priemonę, „skirtą ir pritaikytą
[tik] Europos politinių partijų ir fondų finansavimui“. 
Atlikus nuodugnią analizę,
siūloma politines partijas finansuoti ne iš veiklos dotacijų, kaip
dabar, o naudojant naują priemonę (iš įnašų), kaip
paaiškinta šiame pasiūlymo projekte.
Europos politiniai fondai ir toliau
turėtų gauti veiklos dotacijas. Europos Parlamento prašymas
dotacijų sistemos nebetaikyti ir Europos politiniams fondams yra
nepagrįstas, nes Europos politinių partijų ypatumai nėra
būdingi Europos politiniams fondams. Be to, dauguma Europos Parlamento
nurodytų pagal Finansinį reglamentą (EB) Nr. 1605/2002[5] įsteigtų fondų
patiriamų problemų bus išspręstos pradėjus taikyti
Finansinį reglamentą, todėl specialių nukrypti
leidžiančių nuostatų nebereikia. Ypač tai pasakytina apie
fondų galimybę gauti visą išankstinio finansavimo sumą
nepateikiant garantijos ir sukaupti finansinį rezervą iš nuosavų
lėšų, nes į tokiam rezervui skirtas sumas neturi būti
atsižvelgiama tikrinant, ar laikomasi pelno nesiekimo taisyklės.
Įnašai Europos politinėms partijoms
grindžiami į dotacijų sistemą panašiu modeliu, tačiau jiems
būdingi tam tikri ypatumai, kurie išsamiai apibūdami toliau.
Be to, Komisija konsultavosi su atitinkamais
suinteresuotaisiais subjektais (Europos lygmens politinių partijų ir
fondų atstovais, nacionaliniais ekspertais, mokslininkais ir kt.).
Galiausiai šis pasiūlymas pirmiausia buvo
pateiktas kaip Komisijos darbinis dokumentas[6]
tuo pačiu metu, kaip ir Komisijos pasiūlymas dėl Europos
Parlamento ir Tarybos reglamento dėl Europos politinių partijų
ir Europos politinių fondų statuto ir finansavimo. 
3.           TEISINIAI PASIŪLYMO
ASPEKTAI
3.1.        Nauja Finansinio reglamento
antraštinė dalis „Įnašai Europos politinėms partijoms“
Į pasiūlymą įtraukiama
nauja Finansinio reglamento antros dalies VIII antraštinė dalis, kurioje
nurodyti įnašai Europos politinėms partijoms, ir panaikinamos pirmos
dalies VI antraštinėje dalyje („Dotacijos“) šiuo metu galiojančios
specialios nuostatos, susijusios su Europos politinėmis partijomis.
3.2.        Esminiai pakeitimai,
palyginti su dabartine dotacijų sistema
Į šį
pasiūlymą įtraukiami toliau nurodyti aspektai.
3.2.1.     Panaikinamas reikalavimas
pateikti metinę darbo programą 
Minėto M.
Giannakou pranešimo 18 punkte raginama panaikinti politinėms partijoms
taikomą reikalavimą teikti metinę darbo programą, nes toks
reikalavimas, kaip prielaida gauti finansavimą, yra netinkamas ir
nėra nustatytas nė vienos ES valstybės narės teisės
aktuose. 
Politinės
partijos turi sugebėti veikti daug lanksčiau ir greičiau
reaguoti į įvykius, nei tai įmanoma taikant dotacijų sistemą,
pagal kurią kartu su finansavimo prašymu reikia pateikti metinę darbo
programą ir preliminarų biudžetą. 
Todėl
įnašai turėtų būti skiriami neteikiant metinių darbo
programų arba veiklos biudžeto sąmatų.
3.2.2.     Nustatyti tinkamumo finansuoti
kriterijai 
Politinių
partijų tinkamumo finansuoti kriterijai nustatyti vadovaujantis Reglamento
dėl Europos politinių partijų ir Europos politinių
fondų statuto ir finansavimo pasiūlymu. Praktiškai leidimus
suteikiantis pareigūnas turėtų tiesiogiai Europos Parlamento
sudarytą Europos politinių partijų registrą
tvarkančios įstaigos prašyti pažymų, kuriomis patvirtinama, kad
Europos politinės partijos yra tinkamai užregistruotos, laikosi
atitinkamų reikalavimų (pvz., teikia sąskaitas), jų veikla
nebuvo sustabdyta ir joms neskirta jokių administracinių
sankcijų, numatytų minėtame reglamento pasiūlyme.
3.2.3.     Panaikinami atrankos
kriterijai
Naujoje
antraštinėje dalyje nebus nustatyta atrankos kriterijų, nes vargu, ar
verta tikrinti Europos politinių partijų finansinius ir veiklos
gebėjimus atstovauti piliečiams, a fortiori, kai neteikiama
nei metinių veiklos programų, nei biudžeto sąmatų.
3.2.4.     Teisės aktais
nustatytų prievolių kontrolė
Įtraukta
nuostata, kuria aiškiai reikalaujama, kad finansiniais metais, už kuriuos mokamas
įnašas, Europos politinės partijos neturėtų būti
išbrauktos iš registro arba joms neturi būti skirta administracinių
sankcijų. Tokiais atvejais jų įnašai būtų mažinami
arba nutraukiamas jų mokėjimas, o sumokėtas išankstinis
finansavimas susigrąžintas. 
Leidimus
suteikiantis pareigūnas turėtų reikalauti tokio patvirtinimo iš
Europos Parlamento registrą tvarkančios įstaigos prieš sumokant
likutį. 
3.2.5.     Išlaidų, bet ne
veiksmų kontrolė
Dabartinės
dotacijų, kurios priklauso nuo darbo programos ir biudžeto sąmatos
pateikimo, sistemos atsisakymas neturėtų būti laikomas galimybe
politinėms partijoms piktnaudžiauti ES lėšomis. Nors finansinė
parama turėtų būti teikiama be metinės programos ir veiklos
biudžeto sąmatos, Europos politinės partijos turėtų ex
post įrodyti, kad Sąjungos lėšos panaudotos tinkamai.
Pirmiausia
leidimus suteikiantis pareigūnas turėtų patikrinti, ar ES
lėšos panaudotos kompensuotinoms išlaidoms apmokėti, kaip nustatyta
kvietime teikti paraiškas dėl įnašų, per reglamente
nustatytą terminą. Dėl šio sprendimo supaprastės
lėšų reikalavimas, kadangi nereikės teikti metinių darbo
programų ar biudžeto sąmatų, ir politinės partijos tais
metais galės laisvai vykdyti savo veiklą ir ją koreguoti.
3.2.6.     ES lėšų naudojimo
terminai
M. Giannakou
pranešimo 24 punkte kalbama apie galimybę „kaupti rezervus ir perkelti
lėšas“. Nauja antraštine dalimi Europos politinėms partijoms
netrukdoma kaupti rezervų iš nuosavų lėšų. Be to, Europos
politinės partijos taip pat turėtų turėti galimybę
laiko atžvilgiu lanksčiai naudotis suteiktomis ES lėšomis.
Būtų sudėtinga suderinti griežtą reikalavimą panaudoti
šias lėšas per finansinius metus, kuriems jie buvo skirti, ir Europos
politinių partijų poreikį priderinti savo išteklius prie
rinkimų ciklo.
Tačiau
neišleistos ES lėšos turėtų būti panaudotos per
priimtiną laikotarpį. Europos politinėms partijoms skirti
įnašai turėtų būti panaudoti, kad padengtų
kompensuotinas išlaidas per dvejus finansinius metus, einančius po
finansinių metų, kuriais jie buvo skirti (n+2), vėliau
leidimus suteikiantis pareigūnas turėtų užtikrinti
nepanaudotų lėšų susigrąžinimą.
3.2.7.     Bendras finansavimas
Europos politinių partijų
finansavimas grindžiamas Reglamentu Nr. xx/xxxx nustatytu bendro
finansavimo principu, nedarant poveikio minėtai galimybei naudoti
nepanaudotą dalį ES įnašo kompensuotinoms išlaidoms padengti per
dvejus finansinius metus nuo jų skyrimo.
3.2.8.     Finansavimo būdai
Kaip ir dotacijų atvejais, įnašai
gali būti skiriami apmokant patirtų išlaidų procentinę
dalį arba naudojant iš anksto nustatytų vienkartinių
išmokų, vieneto įkainių ir vienodo dydžio sumų (forfaits)
sistemą. 
3.2.9.     100 % išankstinis
finansavimas
Įnašai mokami vienu išankstinio
finansavimo mokėjimu, kuris yra lygus 100 % sumos, išskyrus atvejus,
kai leidimus suteikiantis pareigūnas dėl tinkamai pagrįstų
motyvų priima kitokį sprendimą. 
3.2.10.   Išankstinio finansavimo
palūkanos
Nukrypstant nuo Finansinio reglamento 5
straipsnio, visos Europos politinių partijų gautos išankstinio
finansavimo palūkanos turėtų būti naudojamos
kompensuotinoms išlaidoms apmokėti per kitus dvejus finansinius metus.
3.2.11.   Sankcijų ir kontrolės
režimas 
Kaip ir dotacijų atveju, į
naują antraštinę dalį turėtų būti įtrauktos
standartinės nuostatos, susijusios su Europos Parlamento, OLAF ir Audito
Rūmų vykdoma kontrole. Taip pat turėtų būti nustatyta
tokia pati sankcijų (administracinių ir finansinių
sankcijų) skyrimo tvarka, kuri taikoma dotacijų gavėjams.
4.           Poveikis biudžetui
Numatomas Finansinio reglamento pakeitimas
neturi poveikio biudžetui.
2012/0336 (COD)
Pasiūlymas
EUROPOS PARLAMENTO IR TARYBOS REGLAMENTAS
kuriuo iš dalies keičiamas Reglamentas
(ES, Euratomas) Nr. 966/2012 dėl Sąjungos politinių partijų
finansavimo
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 322 straipsnį, kartu
su Europos atominės energijos bendrijos steigimo sutartimi, ypač jos 106a
straipsniu,
atsižvelgdami į Europos Komisijos
pasiūlymą,
teisėkūros procedūra priimamo
akto projektą perdavus nacionaliniams parlamentams,
atsižvelgdami į Audito Rūmų
nuomonę[7],
laikydamiesi įprastos
teisėkūros procedūros,
kadangi:
(1)       Europos lygmeniu
politinės partijos yra svarbios, nes tai vidinis Sąjungos
integracijos veiksnys;
(2)       Europos Sąjungos
sutarties 10 straipsnyje ir Europos Sąjungos pagrindinių teisių
chartijos 12 straipsnio 2 dalyje nustatyta, kad Europos lygmeniu politinės
partijos padeda formuoti europinį politinį sąmoningumą ir
reikšti Sąjungos piliečių valią; 
(3)       2003 m. lapkričio 4 d.
Europos Parlamentas ir Taryba priėmė Reglamentą (EB) Nr. 2004/2003
dėl reglamentų, reglamentuojančių Europos politines
partijas, ir šių partijų finansavimo taisyklių[8]; 
(4)       2011 m. balandžio 6 d.
rezoliucijoje dėl Reglamento (EB) Nr. 2004/2003 dėl
reglamentų, reglamentuojančių Europos politines partijas, ir
šių partijų finansavimo taisyklių taikymo[9] Europos Parlamentas,
atsižvelgdamas į įgytą patirtį, pasiūlė
keletą Europos politinių partijų ir Europos politinių
fondų finansavimo patobulinimų;
(5)       [...] Europos Parlamentas ir
Taryba priėmė Reglamentą (EB) Nr. [...] dėl Europos
politinių partijų ir Europos politinių fondų statuto ir
finansavimo[10],
kuriuo panaikintas Reglamentas (EB) Nr. 2004/2003. Tame reglamente
išdėstytos naujos taisyklės, be kita ko, politinių partijų
ir politinių fondų finansavimas Europos lygmeniu, visų pirma,
kiek tai susiję su finansavimo sąlygomis, būdu ir paskirstymu,
dovanomis ir įnašais, Europos Parlamento rinkimų kampanijų
finansavimu, tinkamo dydžio išlaidomis, finansavimo draudimu, sąskaitomis,
įgyvendinimu ir kontrole, sankcijomis bei skaidrumu. 
(6)       į 2012 m. spalio 25 d.
Europos Parlamento ir Tarybos reglamentą (ES, Euratomas) Nr. 966/2012
dėl Sąjungos bendrajam biudžetui taikomų finansinių
taisyklių[11]
(toliau – Finansinis reglamentas) turėtų būti įtrauktos
taisyklės dėl Europos politinėms partijoms skirtų Europos
Parlamento įnašų. Šiomis taisyklėmis Europos lygmeniu
politinėms partijoms turėtų būti suteiktos galimybės
laiko atžvilgiu lanksčiau naudotis šiais įnašais, kaip yra
būtina dėl jų veiklos pobūdžio.         
(7)       Finansinio reglamento 125
straipsnio 6 dalyje numatyta Europos politinių partijų
finansinės paramos sistema naudojant veiklos dotacijas neatitinka
partijų poreikių, ypač kiek tai susiję su pareiga teikti
metinę darbo programą ir veiklos biudžeto sąmatą; tokio
reikalavimo nėra valstybių narių teisės aktuose. Todėl
finansinė parama Europos politinėms partijoms turėtų
būti teikiama specifinio įnašo, kuris atitiktų Europos politinių
partijų specifinius poreikius, forma;
(8)       nors finansinė parama teikiama
be metinės programos ir veiklos biudžeto sąmatos, Europos
politinės partijos turėtų ex post įrodyti, kad
Sąjungos lėšos panaudotos tinkamai. Pirmiausia leidimus suteikiantis
pareigūnas turėtų patikrinti, ar lėšos panaudotos
kompensuotinoms išlaidoms apmokėti, kaip nustatyta kvietime teikti
paraiškas dėl įnašų, per reglamente nustatytą terminą.
Europos politinėms partijoms skirti įnašai turėtų būti
panaudoti per dvejus finansinius metus, einančius po finansinių
metų, kuriais jie buvo skirti, vėliau leidimus suteikiantis
pareigūnas turėtų užtikrinti nepanaudotų lėšų
susigrąžinimą; 
(9)       Sąjungos lėšos,
suteiktos Europos politinių partijų veiklos sąnaudoms
finansuoti, neturėtų būti naudojamos kitiems tikslams, nei
nustatyta Reglamente (ES) Nr. [...], ypač jos neturėtų
būti naudojamos kitiems subjektams, pvz., nacionalinėms
politinėms partijoms, tiesiogiai arba netiesiogiai finansuoti. Europos
politinės partijos turėtų naudoti įnašus tam, kad
apmokėtų einamąsias arba būsimąsias išlaidas, o ne
išlaidas ar skolas, kurios buvo patirtos ar susidarė, kai paraiškos skirti
įnašus dar nebuvo pateiktos;
(10)     taip pat reikėtų
supaprastinti įnašų skyrimą ir jį pritaikyti prie Europos
politinių partijų specifinės veiklos, ypač atsisakant
atrankos kriterijų, nustatant 100 % išankstinio finansavimo
bendrąją taisyklę arba galimybę naudoti iš anksto
nustatytas vienkartines išmokas, vieneto įkainius ir vienodo dydžio sumas;
(11)     įnašai iš Sąjungos
biudžeto turėtų būti mažinami arba jų mokėjimas
nutraukiamas, jeigu Europos politinės partijos nesilaiko Reglamente (ES)
Nr. [...] nustatytų prievolių; 
(12)     Finansiniu reglamentu ir
Reglamentu (ES) Nr. […] pagrįstos sankcijos, skirtinos tos
pačios institucijos, turėtų būti skiriamos nuosekliai ir
laikantis principo non bis in idem. Vadovaujantis Reglamentu (ES) Nr.
[...], Finansiniame reglamente numatytos administracinės ir (arba)
finansinės sankcijos neskirtinos vienu iš atvejų, kuriuo sankcijų
jau buvo skirta remiantis Reglamentu (ES) Nr. [...]; 
(13)     todėl Finansinį
reglamentą reikėtų atitinkamai iš dalies pakeisti,
PRIĖMĖ ŠĮ
REGLAMENTĄ:
1 straipsnis
Reglamentas (ES, Euratomas) Nr. 966/2012
iš dalies keičiamas taip: 
(1)          Antroji dalis papildoma VIII antraštine
dalimi:
„VIII ANTRAŠTINĖ DALIS
ĮNAŠAI EUROPOS POLITINĖMS PARTIJOMS
204a straipsnis
Bendrosios nuostatos
1.           Šiame reglamente Europos
politinės partijos – tai subjektai, įsteigti ir užregistruoti
vadovaujantis Europos Parlamento ir Tarybos reglamentu (ES) Nr. […](*).
2.           Tiesioginiai finansiniai
įnašai iš biudžeto Europos politinėms partijoms gali būti
skiriami atsižvelgiant į jų įnašą formuojant europinį
politinį sąmoningumą ir reiškiant Sąjungos piliečių
valią. 
204b straipsnis
Principai
1.           Įnašai naudojami tik su
Europos politinių partijų tikslais tiesiogiai susijusių veiklos
išlaidų procentinei daliai kompensuoti. Įnašai, grynaisiais arba
natūra, neskiriami jokiam atskiram Europos politinės partijos nariui
arba jos darbuotojui tiesiogiai arba netiesiogiai, siekiant suteikti bet kokio
pobūdžio asmeninį pranašumą. 
2.           Įnašai nenaudojami
trečiųjų šalių, ypač Europos arba nacionalinio lygmens
nacionalinių politinių partijų arba politinių fondų,
veiklai finansuoti nei dotacijų, dovanų, paskolų, nei bet
kokių kitų panašių susitarimų forma. 
3.           Įnašams taikomi
skaidrumo ir vienodo požiūrio principai, vadovaujantis Reglamente (ES)
Nr. […] nustatytais kriterijais.
4.           Įnašus kasmet skiria
Europos Parlamentas, o informacija apie juos skelbiama vadovaujantis 35
straipsnio 2 dalimi.
5.           Įnašus gaunančios
Europos politinės partijos negauna kitų biudžetinių
lėšų tiems patiems tikslams. Bet kokiu atveju joks sąnaudų
punktas negali būti finansuojamas iš biudžeto du kartus.
204c straipsnis
Biudžeto aspektai
Įnašai mokami iš Europos Parlamento
biudžeto skyriaus.
204d straipsnis
Kvietimas teikti paraiškas dėl įnašų
1.           Įnašai skiriami, kasmet
skelbiant kvietimą teikti paraiškas dėl įnašų bent Europos
Parlamento svetainėje. 
2.           Europos politinei partijai
gali būti skiriama tik po vieną įnašą per metus.
3.           Europos politinė partija
gali gauti įnašą tik tuo atveju, jeigu ji kreipiasi finansavimo
laikydamasi kvietime teikti paraiškas dėl įnašų nustatytų
sąlygų.
4.           Kvietime teikti paraiškas
dėl įnašų nustatomi tinkamumo finansuoti kriterijai, kuriuos
turi atitikti pareiškėjas, ir atmetimo kriterijai. 
5.           Kvietime teikti paraiškas
dėl įnašų nustatomas bent išlaidų, padengtinų
įnašo lėšomis, pobūdis.
204e straipsnis
Skyrimo procedūra
1.           Paraiškos dėl
įnašų teikiamos raštu, taip pat prireikus saugia elektronine forma.
2.           Įnašai negali būti
skiriami pareiškėjams, kurie įnašų skyrimo procedūros metu
yra patekę į vieną iš 106 straipsnio 1 dalyje, 107 straipsnyje
ir 109 straipsnio 1 dalies a punkte nurodytų situacijų ir kurie yra
užregistruoti draudimo dalyvauti viešųjų pirkimų
procedūroje centrinėje duomenų bazėje, nurodytoje 108
straipsnyje.
3.           Pareiškėjai privalo
patvirtinti, kad nėra patekę į vieną iš 2 dalyje
nurodytų situacijų. 
4.           Įnašai skiriami
pasirašant susitarimą arba priimant sprendimą dėl įnašo,
kaip nustatyta kvietime teikti paraiškas dėl įnašų.
5.           Vertinant ir priimant
sprendimą dėl įnašų skyrimo leidimus suteikiančiam
pareigūnui gali padėti komitetas. Leidimus suteikiantis
pareigūnas nustato šio komiteto sudėties, jo narių skyrimo ir
veikimo taisykles bei interesų konfliktų prevencijos taisykles. 
204f straipsnis
Vertinimo procedūra 
1.           Paraiškos atrenkamos
vadovaujantis Reglamentu (ES) Nr. [...] nustatytais įnašų skyrimo
kriterijais iš paraiškų, kurios atitinka tinkamumo ir atmetimo kriterijus.
2.           Tinkamumo kriterijais
nustatomos sąlygos, kuriomis pareiškėjas gali gauti įnašą,
vadovaujantis Reglamente (ES) Nr. [...] išdėstytomis
taisyklėmis. 
3.           Už paraiškas atsakingo
leidimus suteikiančio pareigūno sprendime nustatoma bent:
(a)         
 įnašo objektas ir bendra suma;
(b)         
atrinktų pareiškėjų pavadinimas ir
priimtos sumos;
(c)         
atmestų pareiškėjų pavadinimai ir
atmetimo priežastys.
4.           Atsakingas leidimus
suteikiantis pareigūnas raštu praneša pareiškėjams sprendimą
dėl jų paraiškos. Jeigu paraiška dėl įnašo atmetama arba
prašoma suma nesuteikiama iš dalies arba visiškai, leidimus suteikiantis
pareigūnas išdėsto priežastis, dėl kurių paraiška atmesta
arba nesuteikiama prašyta suma, visų pirma remdamasis 1 ir 2 dalyse
nurodytais tinkamumo ir įnašų skyrimo kriterijais.
204g straipsnis
Įnašų formos
1.           Įnašai gali būti
tokie:
(a)         
realiai patirtų išlaidų procentinės
dalies kompensavimas;
(b)         
kompensavimas remiantis vieneto įkainiais;
(c)         
vienkartinės išmokos;
(d)         
finansavimas vienodo dydžio suma;
(e)         
a–d punktuose nurodytų formų
derinys.
2.           Kompensuojamos gali būti
tik tos išlaidos, kurios atitinka kvietimų teikti paraiškas dėl
įnašų kriterijus ir kurios buvo patirtos ne anksčiau nei
paraiškos pateikimo dieną.
204h straipsnis
 Įnašų taisyklės
1.           Vienkartinės išmokos
bendrai naudojamos kompensuojant tam tikras išlaidas, būtinas Europos
politinės partijos specifinei veiklai vykdyti. Vienkartinės išmokos
naudojamos tik kartu su kitų formų įnašais.
2.           Vieneto įkainiai
naudojami visoms arba tam tikrų specifinių kategorijų
kompensuotinoms išlaidoms, kurių suma aiškiai iš anksto nustatoma
skaičiuojant vienetais, padengti.
3.           Finansavimas vienodo dydžio
suma naudojamas specifinių kategorijų kompensuotinoms išlaidoms,
kurių suma aiškiai iš anksto nustatoma taikant procentinį dydį,
padengti.
4.           Tais atvejais, kai naudojamos
vienkartinės išmokos, finansavimas vienodo dydžio suma ir vieneto
įkainiai, juos reikia apibūdinti kvietime teikti paraiškas dėl
įnašų. Į susitarimą arba sprendimą dėl įnašo
įtraukiamos nuostatos, kuriomis leidžiama tikrinti, ar laikomasi
vienkartinių išmokų, finansavimo vienodo dydžio suma ir vieneto
įkainių skyrimo sąlygų.
204i straipsnis
Išankstinis finansavimas
Įnašai mokami 100 % išankstinio
finansavimo forma, išskyrus tinkamai pagrįstus atvejus, kai leidimus
suteikiantis pareigūnas nusprendžia kitaip.
204j straipsnis
 Garantijos
Jei atsakingas leidimus suteikiantis
pareigūnas mano, kad tai tinkama ir proporcinga, jis gali kiekvienu
konkrečiu atveju atlikęs rizikos vertinimą, siekdamas sumažinti
su išankstinio finansavimo mokėjimu susijusią riziką,
pareikalauti, kad Europos politinė partija iš anksto pateiktų
garantiją tik tais atvejais, kai, atsižvelgiant į rizikos
vertinimą, partijai gali kilti rizika patekti į vieną iš 106
straipsnio 1 dalies a ir d punktuose nurodytų situacijų arba kai
Europos Parlamentas oficialiai pradėjo administracinę
procedūrą, dėl kurios partija gali būti išbraukta iš
registro arba gali būti atšauktas jai skirtas įnašas. 
134 straipsnyje išdėstytos nuostatos
dėl dotacijų išankstinės garantijos taikomos mutatis mutandis
garantijoms, kurių šio straipsnio pirmoje pastraipoje nurodytais gali
būti reikalaujama atliekant išankstinio finansavimo mokėjimus Europos
politinėms partijoms. 
204k straipsnis
Įnašų naudojimas
1.           Įnašai naudojami
vadovaujantis 204b straipsniu.
2.           Bet kuri įnašo dalis,
kuri nebuvo nepanaudota per finansinius metus, kuriems buvo skirta, panaudojama
kompensuotinoms išlaidoms, patirtoms iki n+2 metų gruodžio 31 d.
Likusi įnašo dalis, kuri nebuvo panaudota per n+2 laikotarpį,
susigrąžinama, kaip nustatyta pirmos dalies 5 skyriuje.
3.           Europos politinės
partijos laikosi didžiausių bendro finansavimo normų, nustatytų
Reglamente Nr. xx/xxxx. Ankstesnių dvejų finansinių
metų likusios sumos negali būti naudojamos daliai, kuriai Europos
politinės partijos turi naudoti nuosavus išteklius, finansuoti.
4.           Europos politinės
partijos pirmiausiai naudoja lėšas, nepanaudotas per finansinius metus,
kuriems buvo skirtas įnašas, prieš naudodami vėliau skirtus
įnašus.
5.           Bet kurios iš išankstinio
finansavimo gautos palūkanos laikomos Sąjungos įnašu.
204l straipsnis
Įnašų naudojimo ataskaita
Europos politinė partija, laikydamasi
kvietime teikti paraiškas dėl įnašų nustatytų
sąlygų ir terminų, leidimus suteikiančiam pareigūnui
teikia įnašų naudojimo galutinę ataskaitą ir savo
sąskaitas, kad jis jas patvirtintų. 
Leidimus suteikiantis pareigūnas,
remdamasis pirmoje pastraipoje nurodytomis galutine ataskaita ir
sąskaitomis, rengia metinę veiklos ataskaitą, nurodytą 66
straipsnio 9 dalyje. Šiai ataskaitai parengti jis gali naudoti kitus
patvirtinamuosius dokumentus. 
204m straipsnis
 Likučio mokėjimas
1.           Įnašo suma nelaikoma
galutine, kol leidimus suteikiantis pareigūnas nepatvirtino 204l
straipsnyje nurodytos galutinės ataskaitos ir sąskaitų.
Ataskaitos ir sąskaitų patvirtinimas nedaro poveikio Europos
Parlamento teisei vėliau atlikti patikrinimus. 
2.           Nepanaudota išankstinio
finansavimo sumos dalis nelaikoma galutine, kol Europos politinė partija
jos nepanaudojo, kad kompensuotų išlaidas, atitinkančias kvietime
teikti paraiškas dėl įnašų apibrėžtus kriterijus. 
3.           Jeigu Europos politinė
partija nesilaiko įsipareigojimų, susijusių su įnašo
naudojimu, įnašų mokėjimas sustabdomas, įnašai mažinami
arba jų mokėjimas nutraukiamas, prieš tai suteikus Europos politinei
partijai galimybę pateikti pastabas.
4.           Leidimus suteikiantis
pareigūnas, prieš mokėdamas likutį, tikrina, ar Europos
politinė partija vis dar yra užregistruota Reglamento (ES) Nr. […] 6
straipsnyje nurodytame registre ir ar nuo paraiškos pateikimo dienos iki
įnašo finansinių metų pabaigos jai nebuvo taikyta to reglamento 22
straipsnyje nustatytų sankcijų. 
5.           Jeigu Europos politinė
partija neberegistruota Reglamento (ES) Nr. […] 6 straipsnyje nurodytame
registre arba jai buvo taikytos to reglamento 22 straipsnyje nustatytos
sankcijos, atsakingas leidimus suteikiantis pareigūnas gali sustabdyti
įnašų mokėjimą, įnašus sumažinti arba jų
mokėjimą nutraukti ir nurodyti sugrąžinti pagal susitarimą
arba sprendimą dėl įnašo netinkamai išmokėtas sumas,
atsižvelgdamas į su įnašo naudojimu susijusių klaidų,
pažeidimų arba kito įsipareigojimų nevykdymo mastą, prieš
tai suteikęs Europos politinei partijai galimybę pateikti pastabas. 
204n straipsnis
Kontrolė ir sankcijos
1.           Kiekviename susitarime arba sprendime
dėl įnašo aiškiai nustatoma, kad Europos Parlamentas, Europos kovos
su sukčiavimu tarnyba ir Audito Rūmai gali tikrinti visų
Sąjungos lėšų gavusių Europos politinių partijų,
rangovų ir subrangovų dokumentus ir patalpas.
2.           Laikydamasis šio reglamento 109
straipsnio ir nedarydamas poveikio Reglamento (ES) Nr. […] 22 straipsnio 7
daliai, leidimus suteikiantis pareigūnas gali skirti pareiškėjams
veiksmingas, proporcingas ir atgrasomas administracines ir finansines
sankcijas. 
3.           2 dalyje nurodytos sankcijos
taip pat gali būti skirtos Europos politinėms partijoms, kurios
pateikdamos paraišką dėl įnašo arba gavusios įnašą,
pateikė klaidingas deklaracijas pateikdamos leidimus suteikiančio
pareigūno reikalautą informaciją arba tokios informacijos
nepateikė.
204o straipsnis
Įrašų saugojimas
1.           Europos politinės
partijos saugo įrašus, patvirtinamuosius dokumentus ir kitus su įnašu
susijusius įrašus penkerius metus po paskutinės ataskaitos ir
sąskaitų pateikimo, kaip nurodyta 204l straipsnyje. 
2.           Įrašai, susiję su
įnašų naudojimo auditais, apeliacijomis, ginčų
nagrinėjimu arba pretenzijų patenkinimu, saugomi iki tokio audito,
apeliacijų, ginčų nagrinėjimo arba pretenzijų
patenkinimo pabaigos.
___________________
(*)          OL […]
“
(2)          121
straipsnio 2 dalis papildoma j punktu:
„…j) antrosios dalies VIII antraštinėje
dalyje nurodyti įnašai Europos politinėms partijoms.“
(3)          125
straipsnio 3 dalies antra pastraipa ir 125 straipsnio 6 dalis išbraukiamos.
2 straipsnis
Šis reglamentas įsigalioja
dvidešimtą dieną po jo paskelbimo Europos Sąjungos
oficialiajame leidinyje.
Šis reglamentas privalomas visas ir
tiesiogiai taikomas visose valstybėse narėse.
Priimta Briuselyje
Europos Parlamento vardu                           Tarybos
vardu
                                                                       
Pirmininkas                                                   Pirmininkas
[1]               2012 m. spalio 25 d. Europos Parlamento ir Tarybos
reglamentas (ES, Euratomas) Nr. 966/2012 dėl Sąjungos bendrajam
biudžetui taikomų finansinių taisyklių ir kuriuo panaikinamas
Tarybos reglamentas (EB, Euratomas) Nr. 1605/2002 (OL L 298, 2012 10 29,
p. 1).
[2]               COM(2012) 499 final, 2012 9 12.
[3]               2003 m. lapkričio 4 d. Europos Parlamento
ir Tarybos reglamentas (EB) Nr. 2004/2003 dėl reglamentų,
reglamentuojančių Europos politines partijas, ir šių
partijų finansavimo taisyklių (OL L 297, 2003 11 15, p. 1).
[4]               „Dėl
Reglamento (EB) 2004/2003 dėl reglamentų, reglamentuojančių
Europos politines partijas, ir šių partijų finansavimo taisyklių
taikymo“, 2011 03 15 (2010/2201 INI).
[5]               2002 m. birželio 25 d. Reglamentas (EB)
Nr. 1605/2002 (OL L 248, 2002 9 16, p. 1).
[6]               Komisijos darbinis dokumentas COM(2012) 500 final, 2012 9
19, teikiamas prieš priimant pasiūlymą dėl Finansinio reglamento
dalinio keitimo, įtraukiant naują antraštinę dalį dėl
Europos politinių partijų finansavimo.
[7]           OL
[…], […], p. […].
[8]               OL L 297, 2003 11 15, p. 1.
[9]               2010/2201 (INI). 
[10]             OL L […].
[11]             OL L 298, 2012 10 26, p. 1.